**600.0225.08.07.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

8 հուլիսի 2015 թվականի №225Ա
քաղ. Երևան

«ՀԱՅԱՍՏԱՆԻ ԷԼԵԿՏՐԱԿԱՆ ՑԱՆՑԵՐ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով՝

1) որ, 2015 թվականի ապրիլի 17-ին Կարեն Գալոյանը (այսուհետ՝ Դիմող) դիմել է Հայաստանի Հանրապետության հանրային ծառայությունները կարգավորող հանձնաժողով (այսուհետ՝ Հանձնաժողով)` հայտնելով, որ՝

ա. «Հայաստանի էլեկտրական ցանցեր» փակ բաժնետիրական ընկերության (այսուհետ՝ Ընկերություն) հետ 2014 թվականի դեկտեմբերի 17-ին կնքված նոր սպառողի կամ սպառողի վերակառուցվող սպառման համակարգն էլեկտրական ցանցին միացման №15796111 պայմանագրի (այսուհետ՝ Միացման պայմանագիր) համաձայն` Արագածոտնի մարզի Բազմաղբյուր գյուղի 4-րդ փողոցի №10 տան սեփականատեր Կարինե Գաբրիելյանի սպառման համակարգն (այսուհետ՝ Սպառման համակարգ) էլեկտրական ցանցին միացման ժամկետ է սահմանվել 2015 թվականի հունվարի 31-ը, սակայն մինչ օրս չի միացվել,

բ. Սպառման համակարգն էլեկտրական ցանցին միացման նպատակով 2015 թվականի մարտին Կարեն Գալոյանը գրությամբ դիմել է Ընկերությանը և 2015 թվականի մարտի 20-ին ստացել պատասխան, որ Ընկերությունը գտնվում է ֆինանսատնտեսական ծանր վիճակում և առաջարկում է, որ Դիմողը սահմանված միացման վճարից բացի վճարի նաև միացման փաստացի ծախսումների գումարը՝ 5 401 940 (հինգ միլիոն չորս հարյուր մեկ հազար ինը հարյուր քառասուն) ՀՀ դրամի չափով՝ նշված գումարը հետագա 5 տարիների ընթացքում սպառված էլեկտրաէներգիայի դիմաց վճարների հաշվին մարելու պայմանով.

2) որ Հանձնաժողովը Սպառման համակարգն էլեկտրական ցանցին միացնելու և ամբողջական կանխավճարի կիրառման սկզբունքի շուրջ պարզաբանումներ ստանալու նպատակով 2015 թվականի ապրիլի 22-ի №ԱՎ-716Սպ գրությամբ դիմել է Ընկերությանը: Հաշվի առնելով վերջինիս 2015 թվականի մայիսի 7-ի №04-ԵԲ-294 գրությամբ ներկայացված պարզաբանումներում ուսումնասիրության ենթակա հանգամանքների առկայությունը և հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը՝ 2015 թվականի մայիսի 21-ից Ընկերության նկատմամբ հարուցվել է վարչական վարույթ,

3) որ Ընկերությունը 2015 թվականի հունիսի 2-ի №04-ԵԲ-400 գրությամբ խնդրել է իր դիրքորոշումը ներկայացնելու համար սահմանված ժամկետը երկարաձգել 10 աշխատանքային օրով, սակայն առ այսօր որևէ պարզաբանում չի ներկայացրել,

4) որ գործող իրավակարգավորումների համաձայն՝

ա. չի թույլատրվում Դիմողից պահանջել կատարել վճարումներ, տրամադրել հատուցում, ներկայացնել տեղեկատվություն և փաստաթղթեր կամ ծանրաբեռնել պարտավորություններով, եթե դրանք սահմանված չեն Հանձնաժողովի 2006 թվականի դեկտեմբերի 27-ի №358Ն որոշմամբ հաստատված՝ էլեկտրական էներգիայի մատակարարման և օգտագործման կանոններով (այսուհետ՝ ԷՄՕԿ), էլեկտրամատակարարման պայմանագրով կամ այլ նորմատիվ իրավական ակտերով (ԷՄՕԿ-ի 2.3 կետ),

բ. նոր սպառողի կամ սպառողի վերակառուցվող սպառման համակարգն էլեկտրական ցանցին միացման ծախսերը պարտավոր է իրականացնել Ընկերությունը (ԷՄՕԿ-ի 13-րդ կետ),

գ. Ընկերությունը պարտավոր է նոր սպառման համակարգը էլեկտրական ցանցին միացման համար գանձել Հանձնաժողովի 2007 թվականի դեկտեմբերի 21-ի «Նոր սպառողի կամ սպառողի վերակառուցվող սպառման համակարգը էլեկտրական ցանցին միացման վճարները հաստատելու մասին» №659Ն որոշմամբ հաստատված միացման վճարներ (ԷՄՕԿ-ի 13.1 կետ),

 դ. Ընկերությունը պարտավոր է Միացման պայմանագրով սահմանված ժամկետում ավարտել Սպառման համակարգն էլեկտրական ցանցին միացման աշխատանքները (ԷՄՕԿ-ի 13.5 կետով).

5) որ Հանձնաժողովի աշխատակազմը հարուցված վարչական վարույթի շրջանակում պարզել է, որ Ընկերությունը խախտել է ԷՄՕԿ-ի 2.3, 13, 13.1 և 13.5 կետերը, և

 հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածը` Հանձնաժողովը **որոշում է.**

1. ԷՄՕԿ-ի 2.3, 13, 13.1 և 13.5-րդ կետերը խախտելու համար Ընկերությանը ենթարկել տուգանքի` 5 000 000 (հինգ միլիոն) դրամ գումարի չափով:
2. Ընկերությանը՝
3. սույն որոշումն ուժի մեջ մտնելու պահից երկշաբաթյա ժամկետում սույն որոշման 1-ին կետում ամրագրված գումարը 900005242327 hաշվեհամարով փոխանցել Հայաստանի Հանրապետության պետական բյուջե.
4. սույն որոշումն ուժի մեջ մտնելու պահից 45 օրվա ընթացքում Դիմողին ներկայացնել էլեկտրական էներգիայի մատակարարման պայմանագիր կնքելու առաջարկություն՝ այդ մասին գրավոր տեղեկացնելով Հանձնաժողովին.
5. ընդունել ի գիտություն, որ Ընկերությունն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
6. Սույն որոշումն ուժի մեջ է մտնում ստորագրման պահից:

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ**

 **ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ**

 **ՀԱՆՁՆԱԺՈՂՈՎԻ ՆԱԽԱԳԱՀ՝ Ռ.ՆԱԶԱՐՅԱՆ**

 ք. Երևան

 8 հուլիսի 2015թ.

 ժամը 1600